|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2022*** |  |

Pesterzsébet, 2022. június 26.

***Kreisz János, lelkész***

**Csend legyen!**

**Alapige:**Lukács 8; 22-25

***„Lőn pedig egy napon, hogy beméne a hajóba ő és az ő tanítványai; és monda nékik: Menjünk a tónak túlsó partjára. És elindulának. De hajózásuk közben elszenderedék; és szélvész csapott le a tóra, és megmerülének, és veszedelemben valának. És hozzá menvén, felkölték őt mondván: Mester, Mester, elveszünk! Ő pedig felserkenvén, megdorgálá a szelet és a víznek habjait; és megszűnének, és lőn csendesség. És monda nékik: Hol van a ti hitetek? És félelemmel csodálkoznak vala, mondván egymásnak: Ugyan ki ez, hogy a szeleknek is, a víznek is parancsol, és engednek néki?”***

Kedves Testvérek! **Mindenekelőtt szeretném a hálámat kifejezni szeretett kórusunknak és karnagy úrnak.** Ugyanis a két héttel ezelőtti évadzáró kóruskoncerten elhangzott egy olyan mű, aminek azóta is a hatása alatt vagyok, megmelengette a szívemet, mert **Jézus hangját hallottam belőle**. Ez a mű a felolvasott rövid igeszakaszt dolgozza fel: *Mester! A bősz vihar dühöng.* Köszönöm nektek!

Kedves Testvérek, **azért is csodálatos ez a történet, mert itt mutatkozik meg igazán, hogy Jézus Krisztus teljhatalmú Úr!** Nagyon sokan kizárólag úgy gondolkodnak Jézusról, olyannak ismerik Őt, mint egy gyengéd, szeretetteljes lelkigondozó. És ez igaz is! Azonba azt is látjuk, hogy a Mester a természet mindent elsöprő ereje felett áll, afölött is Úr!

**Aki látott már életében tengert, vagy akár a Balatont, az pontosan tudja, hogy micsoda végtelen és féktelen erő lakozik benne!** Elsodor, magával ragad, és nem enged. **Szinte sokkolóan hatott rám, amikor azt láttam, hogy egy ember** **besétált a háborgó, hullámzó tengerbe. A tenger megragadta, és a hullámzás miatt kiúszni már nem tudott.** Ha nem lettek volna ott sokan vízimentők, tragédia történt volna. Féktelen, óriási, tomboló erő tud lenni a tenger. Jézus azonban felette áll, és egyetlen szavával képes elnémítani azt.

**Jézus felette áll a szelek tomboló erejének is. Micsoda erő van a szélben! Fákat csavar ki, házakat tör össze.** A legtöbben talán emlékszünk rá, hogy a **Katrina hurrikán** micsoda pusztítást végzett egy amerikai nagyvárosban, New Orleansban. Kiszámíthatatlan, hatalmas erő. Jézus azonban a szelek felett is Úr. Egyetlen szavával, ahogyan a tengert, a szelet is lecsendesítette.

Kedves Testvérek, **Jézus Krisztus mindenek felett áll!** Minden felett van hatalma. Nem sokkal e felolvasott történet előtt feltámasztott egy fiút, a **naini özvegy fiát**. Már akkor bebizonyította, hogy a **halál erői sem kötözik Őt.** Most pedig azt is jelezte, hogy nem “csak” a halál, de a természet erői felett is Úr. **Testvéreim, ez a mai első, általános üzenetünk, hogy: Jézus Krisztus a világ teljhatalmú Ura!** Nincs nála nagyobb, erősebb, hatalmasabb. **Ezért mondja Róla az Ige:** *„Fel is magasztalta őt Isten mindenek fölé, és azt a nevet adományozta neki, amely minden névnél nagyobb, hogy Jézus nevére minden térd meghajoljon, mennyeieké, földieké és földalattiaké; és minden nyelv vallja, hogy Jézus Krisztus Úr az Atya Isten dicsőségére.”*

Kedves Testvérek, a felolvasott történet **Jézus földi szolgálatának a felénél zajlik.** Krisztus már elhívta a tizenkét tanítványát, már egy ideje prédikál Isten országáról, és tanítja a Hozzá érkezőket. Rengeteget gyógyít, csodákat tesz, járja egész Izraelt a tanítványaival és egyre több a követője. **A megkezdett szolgálatának pedig a következő úticélja Gadara.** Át kell oda mennie, hogy megmutassa, hogy a sátán erői felett is Úr. **Pontosan tudja, hogy találni fog ott egy embert, egy megszállottat, akiből ki kell űznie a démoni lelkeket.**

Éppen ezért a Mester és a tanítványai elindulnak a túlsó partra, Gadarába. **A tanítványok Jézus parancsára beszállnak a hajóba, és indulnak.** Jézus pedig – érthető módon – elszenderedett.

**Kedves Testvérek, bár apróságnak tűnik, számomra mégis szívet melengető azt olvasni, hogy a tanítványok minden ellenvetés nélkül engedelmeskednek Jézus utasításának.** Nem olvasunk arról, hogy a tanítványok hőbörögni kezdenének, amikor Jézus utasítja őket, hogy hajózzanak át a túlpartra. Nincs ellenvetésük, nem érzik úgy, hogy jobb úticélt is tudnának, ahelyett, hogy Gadarába mennének. **Sokat tanulhatunk ebből! Mert oly’ sokszor gondoljuk úgy, hogy mi jobban tudjuk, mint Jézus, hogy mit is kéne tennünk.** Úgy érezzük, hogy jobban tudjuk mi a feladatunk, mi az utunk. Pedig nem így van!

**Volt már az életedben olyan, hogy engedtél Jézus utasításának?** Mert ha Jézussal hajózunk, az azt jelenti, hogy egy irányba evezünk. Jó, ha a Jézus által kijelölt útvonalon haladunk. **Mert Ő jobban tudja az irányt!** Krisztus megmondta az irányt, a tanítványok pedig hűségesen, egyetlen szó nélkül, engedelmesen teljesítették a parancsot.

**Ahogyan a mondás tartja:** „*Egy csónakban evezünk.”*  - **egy az irány, egy a cél, és egy az akarat.** Olyan jó, ha az ember a Jézus által kijelölt úton halad! „*Menjünk át a tó túlsó partjára” ­*– mondja Jézus.

**Drága Testvér! Volt-e már olyan, hogy Jézusnak engedve elindultál valahová?** Volt-e már olyan az életedben, amikor biztosan tudtad, mert tudtodra adta, hogy ez az Általa kijelölt út? Volt már, hogy mertél mozdulni? **Volt már olyan, hogy azt az irányt választottad, amit Jézus tárt eléd?** **A tanítványok biztosan nem tudták mi vár a túloldalon rájuk. Honnan is tudták volna?** Azonban ha csak sejtették volna, ha tudták volna, hogy a partraszállás után egy démonok által megszállt emberrel fognak először találkozni, úgy gondolom, hogy egyáltalán nem biztos, hogy indultak volna. Hiszen ki is akarna egy megszállottal találkozni?

**Volt már olyan, amikor elindultál az „ismeretlenbe” Jézus szavára?** „*Menjünk át a túlsó partra”* – **jelenti ez azt is, hogy ha Jézus szavára indulsz el az ismeretlenbe, Ő is veled tart!** Testvérek menjünk bátran! **Mert ahová Jézus küld, oda Ő is megy veled!** Nem hagy magadra. A mai tanítványaival pontosan úgy tesz, ahogyan tette azt a tizenkettővel is.

**Ha el mersz indulni Jézus szavára, akkor biztos lehetsz abban, hogy az út, és a cél is a javadat fogja használni!** Csodát fogsz átélni. Drága Testvér! Szeretettel bíztatlak arra, hogy indulj! **Ha hallod ma az Ő szavát, meg ne keményítsd a szíved! Indulj, a világ teljhatalmú Ura, Megváltója lesz az útitársad!**

**Kedves Testvérek, úgy gondolom, hogy a tizenkettő hozzászokott ahhoz, hogy minden tökéletesen megy, ha engednek Jézus parancsának.** Csodákat élnek át, tanítást hallgatnak, látják, hogy feltámad egy fiú a halálból, és túl vannak már a csodálatos halfogáson. **Az az „alapélményük”, hogy Jézussal biztonságban vannak. És ezt nagyon jól érzik!** Helyesen gondolják mert valóban így van! Jézussal valóban biztonságban van az ember.

**A felolvasott történetben azonban egy pillanat alatt minden megváltozott.** Mintha Jézus tévedett volna, amikor kiadta az utasítást, hogy irány a túlsó part! **A tanítványokon a kitört vihar miatt, halálfélelem lett úrrá.**

**Kedves Testvérek, úgy gondolom, hogy jogosnak tűnik ez az érzés, ami a tanítványokon úrrá lett.** Hiszen Máté és Márk leírásából tudjuk, - ők is lejegyezték ezt a történetet -, hogy a **hajó elkezdett megtelni vízzel.** Aki már hajózott életében, az pontosan tudja, hogy milyen nagy baj ez. **Hiszen, logikusan a hajónak megnő a súlya, egyre instabilabbá válik a ringatózó a hajóban lévő rengeteg mozgó túlsúly miatt.** Egy komolyabb széllökés, és akkor felborul a hajó!

Pontosan tudták ezt a tanítványok is, hiszen tapasztalt hajósok, halászemberek voltak. **Ha pedig a hajó egyszer felborul, ők a vízbe kerülnek, és bármilyen jó úszók is, a háborgó tengeren nincsen esélyük.** Vagy a víz nyeli el őket, vagy a hajótest alá szorulva megfulladnak.

**Különös és furcsa dolog ez, testvérek! Jézussal mennek az úton és viharba kerül az életük.** Itt nem arról van szó, hogy a Jézus által mondott útról letérnek és félresiklik az életük. **Nem olvasunk arról, hogy Péter tud egy jobb megoldást, mint Jézus, és neki engednek inkább a tanítványok.** Itt a Mesterrel, a Mester által kijelölt úton haladnak előrefelé. Kedves testvérek, **bár a tanítványok ezt akkor nem tudták, de mivel Jézussal voltak együtt, a lehető legjobb helyen és legnagyobb biztonságban voltak!**

**Mert ha bősz viharban is vagy, de Jézussal vagy, akkor a lehető legjobb helyen és legnagyobb biztonságban vagy! Pedig micsoda viharok között éljük az életünket?!** Micsoda vihar volt a mögöttünk hagyott évszázad. Két világháború, azután egy átkos, Istent nem ismerő, sőt gyűlölő rendszer, a kommunizmus. Gazdasági világválságok. **A szomszédunkban egy szörnyű háború dúl. Vírusokkal tizedelik meg a világ lakosságát.** Micsoda viharok ezek, kedves testvérek?! Tulajdonképpen azt is mondhatnánk, hogy viharok között éljük az életünket. **Időnként van egy kis szélcsend, de aztán újra jön a vihar. Jön a vihar egy gyógyíthatatlan betegség képében, jönnek a viharok a házasságban, és támadnak viharok a lelkünkben is. Viharok között élünk testvérek!**

**Kicsoda fog megvédeni ezen viharok közepette bennünket?** A **pénz**? Hogy ha több pénzem lesz, akkor majd megoldom valahogy? Vagy talán a **gazdaság**? A stabil, biztonságot nyújtó állami hatalom? A modernebbnél modernebb **fegyverek**? Hogy biztonságban érezzük magunkat, hogy a mi puskánk és bombánk megvéd minket? NEM! Drága Testvérek, EGYEDÜL JÉZUS KRISZTUS AZ, AKI MEG TUD ÓVNI BENNÜNKET!

**Kedves testvérek, ha viharba is kerül az életünk, de ott van Jézus, akkor biztonságban vagyunk!** **Még akkor is, ha emberi szemeink számára úgy is tűnik, hogy elsüllyed a hajó.** Mert mondjuk megtámadta egy ismeretlen, gyógyíthatatlan betegség. **Drága testvér, ne félj! Nem süllyed el az a hajó sem! Azt csupán Jézus révbe kormányozta!** Semmi rendkívüli nem történt! **Ha Jézussal hajózott, akkor csupán annyi történt, hogy megérkeztek a** „*túlsó partra”*. **Jézus révbe kormányozta azt a hajót! De nem süllyedt el!**

**Ne félj hát, ha viharba került az életed! Ha Jézussal utazol, nem érhet semmi olyan dolog, amitől Ő ne tudna megóvni!** Mert ahogyan a szép hallelúja mondja: „*A szél és habok engednek nekem, csend legyen. A tenger dühe kárt nem teszen, sem démon, ember, vagy akármi legyen. Nem merülhet el a hajó, ha benn az ég, föld, s tenger Mestere pihen. Szelíden engednek mind nekem, csend legyen, csend legyen.”* NEM MERÜLHET EL A HAJÓ, HA JÉZUSSAL UTAZOL!

**Ezek után a pánik és a halálfélelem után következik a történet legcsodálatosabb része. Mert a krízis után nem katasztrófa, hanem katarzis következik!** Nem borul fel, nem süllyed el a hajó, mert Jézus feláll, megdorgálja a szeleket és a tengert, akár egy atya az engedetlen gyermekét, és hirtelen csend lesz.

**Milyen áldott csend lehetett az! Az egyik pillanatban halálfélelem, a másikban pedig nyugodt békés csend.** És aztán Jézus ebben az áldott csendben feltette azt a kérdést, ami azóta is szól mindannyiunknak: ***„Hol van a ti hitetek?”***

**Hol van a tanítványok hite?** Azt hitték, hogy a halálba küldi őket Jézus? Hol van a ti hitetek? **Már megtapasztalták azt, hogy a természet erői engednek Neki. Már túl vannak a csodálatos halfogáson.** **Láthatták, ahogyan Jézus egy gyermeket feltámaszt a halálból.** Tudhatnák, hogy kicsoda Ő! Miért féltek hát? Hol van a tanítványok hite? **Tudhatták volna, hogy Kivel utaznak együtt.**

**A tanítványok azonban nem tudták.** *„Hát ki ez, hogy a szeleknek és a víznek is parancsol, és azok engedelmeskednek neki?”* - **teszik fel a kérdést a tanítványok a csendben. Furcsa ilyesmit olvasni. Különös dolog ez. Hiszen együtt vannak már egy jó ideje.** Folyamatosan látják a nagyobbnál nagyobb csodákat. Látják azt, hogy Jézus nevére minden térd meghajol. Minden enged Neki. **Mégis akkor, hogy tehetnek fel ilyen – bocsánat a kifejezésért – hitetlen kérdést?** *„Hát ki ez, hogy a szeleknek és a víznek is parancsol, és azok engedelmeskednek neki?”*

**Kedves Testvérek! Húsvét és pünkösd után minden megváltozott. Jézus már nem tette fel többé a tanítványainak azt a kérdést, hogy:** „*Hol van a ti hitetek?”*. **De a tanítványok sem kérdezték többé, hogy:** *„Hát ki ez, hogy a szeleknek és a víznek is parancsol, és azok engedelmeskednek neki?”* **Mert a Feltámadottban való hittel a szívükben már ők is csodákat tesznek, prédikálnak, gyógyítanak. Pedig pünkösd után jöttek csak az igazán nagy viharok az életükben!** Mégis, tudták, hitték a szívükben, hogy NEM SÜLLYEDHET EL A HAJÓ! **Jöhetnek a zsidók, jöhetnek a rómaiak, a pogányok, nem süllyedhet el a hajó, mert Jézussal utaznak.**

**Hát a te hited? Mert végső soron ez ma a kérdés.** Te is azt kérdezed, hogy *„Kicsoda ez?”* Vagy hittel a szívedben tudod mondani a viharok közepett is, hogy „*Te vagy Uram, az élő Isten Fia.”* **Kicsoda neked Jézus? Ismered már Őt, mint ég és föld Urát? I**smered már Őt úgy, mint aki legyőzte a halált? Ha már igen, akkor az Ő tanítása, útmutatása, parancsai szerint próbálsz élni, Jézussal *„egy csónakban”* evezve. **Ne rettenj hát, ha viharba kerül az életed! Mert nem süllyedhet el a hajó, ha benn, az ég föld s tenger Mestere pihen!**

**Ha pedig még nem ismered, akkor szeretettel bíztatlak arra, hogy kérdezd meg Jézusnak a mai tanítványait, hogy milyen csodát éltek át a háborgó tengeren! Mert nem a nyugodt tengeren történik a csoda, hanem a háborgón! Túlélték, túléltük. Csoda történt! Jézus lecsendesített minden vihart.**

**Drága testvér! Szeretettel bíztatlak arra, hogy hajózz együtt Jézussal. Mert révbe, tehát a Menyországba, csak az Ő útitársakén juthatsz. Mert a Jézus nélkül hajó elsüllyed a viharban, de amin Jézus utazik, az révbe ér!**

Szívből kívánom, hogy utazzatok együtt!

Ámen!